শনিবার রাতে বিষ্ণুপুরের রাধানগরের কাছে হরিণমুড়ি খালের সেতুর মুখে দুর্ঘটনায় এক মাত্র রক্ষা পেয়েছে মৃত কৃষ্ণপদের মেজ মেয়ে পাপিয়া। চুয়ামসিনা বালিকা উচ্চ বিদ্যালয়ের অষ্টম শ্রেণির পড়ুয়া পাপিয়াকে কী বলে সান্ত্বনা দেবে ভেবে পাচ্ছিলেন না পড়শি ও আত্মীয়েরা। রবিবার তাঁদের দেখে আঁকড়ে ধরে হাউ হাউ করে কাঁদছিল মেয়েটি। ঘটনার বর্ণনা দিতে গিয়ে মাঝে মধ্যেই জ্ঞান হারাচ্ছিল সে। কোনওরকমে সে বলে, ‘‘মেলা দেখে আমরা বাড়ি ফিরছিলাম। সেতুর কাছে জায়গাটা অন্ধকার। ভাই শিবমকে (১২) সাইকেলের ক্যারিয়ারে বসিয়ে দিদি (পূজা) হাঁটছিল। মা, বাবা ও বোন প্রিয়াঙ্কা (৭) তাদের পাশেই ছিল। আমি একটু এগিয়ে ছিলাম। হঠাৎ পিছন থেকে দ্রুত বেগে একটা গাড়ি আসার শব্দ পেয়ে সবাই রাস্তার এক পাশে সরে গিয়েছিলাম। কিন্তু, ট্রাকটা দানবের মতো আমাদের পিছনেই আছড়ে পড়ল। অন্ধকারে সব যেন কেমন তালগোল পাকিয়ে গেল।’’